ความพยายามแก้ไขปัญหาการจราจรติดขัดในเมืองใหญ่
รายงานการสำรวจของ IBM เผยรายชื่อเมืองที่มีการจราจรติดขัดมากที่สุดในโลก
รายงานการสำรวจของบริษัท IBM ชี้ว่า คนในเมืองใหญ่ 20 เมืองทั่วโลกหมดเวลาไปกับการจราจรติดขัดมากขึ้น และมีความเครียดเพิ่มขึ้นด้วย พร้อมทั้งระบุถึงโครงการลดปัญหาจราจร สำหรับเมืองที่มีการจราจรเลวร้ายที่สุดในการสำรวจของ IBM ชิ้นนี้ คุณ Naveen Lamba เจ้าหน้าที่บริษัท IBM ระบุว่า ได้แก่ กรุงปักกิ่ง เม็กซิโกซิตี้ และนครโจฮันเนสเบิร์กในอาฟริกาใต้ ส่วนเมืองใหญ่ที่มีการจราจรคล่องตัวที่สุดนั้น คุณ Lamba บอกว่าได้แก่กรุงสต๊อกโฮล์ม ประเทศสวีเดน ซึ่งมีโครงการพิเศษหลายโครงการเพื่อลดปัญหาจราจรที่ใช้ได้ผล ตัวอย่างเช่นโครงการเก็บเงินค่าธรรมเนียมผู้ที่ขับรถยนต์เข้าเมือง และโครงการสนับสนุนให้ประชาชนใช้ระบบขนส่งมวลชน ซึ่งช่วยลดปัญหาการจราจรติดขัดลงได้ราว 20-25% นอกจากนี้ยังมีโครงการให้ข้อมูลสภาพการจราจรในขณะนั้นแก่ผู้ขับขี่รถยนต์ด้วย สำหรับในสหรัฐ เมืองใหญ่ที่มีการจราจรคล่องตัวที่สุดในการสำรวจของ IBM คือ นครฮิวสตัน รัฐเท็กซัส ซึ่งแม้จะเป็นเมืองที่กำลังขยาย มีคนทำงานย้ายเข้าไปมากมาย แต่ด้วยการบริหารจัดการและการวางแผนด้านคมนาคมที่มีประสิทธิภาพ ปัญหาการจราจรในฮิวสตันจึงไม่รุนแรงเหมือนเมืองใหญ่อื่นๆ คุณ Alan Clark ผอ.ฝ่ายวางแผนการคมนาคมเขตนครฮิวสตัน ระบุว่า การจราจรติดขัดนั้น ก่อให้เกิดความสูญเสียแก่ชาวเมืองเฉลี่ยคนละมากกว่า 1,000 ดอลล่าร์ต่อปี และยังก่อให้เกิดมลพิษทางอากาศจากควันเสียที่มาจากรถยนต์ ยิ่งรถติดนาน ควันเสียก็ยิ่งมากขึ้น ซึ่งผลกระทบทางสุขภาพและสิ่งแวดล้อมนี้เป็นสิ่งที่น่าห่วงสำหรับผู้ที่ใช้ชีวิตอยู่ในเมืองใหญ่ๆ และเพื่อลดปัญหาการจราจร นครฮิวสตันได้จัดตั้งโครงการลดอุบัติเหตุ ตลอดจนโครงการสนับสนุนให้คนส่วนใหญ่ทำงานอยู่ที่บ้านและใช้ระบบขนส่งมวลชนเมื่อจะไปที่ทำงาน รวมทั้งส่งเสริมเว็บไซต์อย่าง NuRide ซึ่งเป็นเว็บไซต์สำหรับผู้ที่ต้องการหาเพื่อนนั่งรถยนต์มาทำงานร่วมกันหลายๆคน คุณ Clark บอกว่าสำหรับผู้ที่ลงทะเบียนกับ NuRide เพื่อร่วมโดยสารกับเพื่อนในที่ทำงานเดียวกันหรือละแวกใกล้กัน จะได้รับคูปองส่วนลดสำหรับร้านอาหารและร้านค้าต่างๆเป็นของแถมด้วยนะครับ และผอ.ฝ่ายวางแผนการคมนาคมผู้นี้ยังฝากบอกด้วยว่า การแก้ปัญหาการจราจรติดขัดในระยะยาวนั้น ไม่ใช่เร่งสร้างถนนเพิ่ม แต่เป็นการปรับเปลี่ยนรูปแบบวางผังเมืองเสียใหม่ และที่สำคัญต้องปรับทัศนคติในการเดินทางของผู้คนในเมืองใหญ่ ให้ใช้รถยนต์กันน้อยลงด้วย